ФК Спартак (София)
ФК Спартак е футболен клуб от София, който има 15 сезона в „А“ група. Клубът е основан през 1947 г. и съществува самостоятелно като ведомствен отбор на МВР до 22 януари 1969 г., когато е обединен с Левски (София) под името ДФС Левски Спартак.

Спартак (София) е двукратен вицешампион в „А“ група през 1951 и 1952, както и носител на националната купа през 1967/68

История

До обединението с Левски 
Спартак е създаден на базата на обединението от 1944 г. на софийските клубове Раковски и ФК`13. През 1947 г. към обединеното дружество Раковски ФК се присъединяват ФК Юнак и футболните клубове на МВР, а клуба се преименува на Спартак. Месеци след това отборът достига до полуфиналите в Републиканското първенство, където е елиминиран от Локомотив (София).

През 1948 г. Спартак става част от новосъздадената „А“ група, като през сезон 1948/49 завършва на 5-о място в крайното класиране. През следващата година обаче е предприета реорганизация на физкултурното движение в България и след провеждането на квалификационен турнир клубът остава извън елита. След само един сезон Спартак се завръща в „А“ група и през 1951 печели сребърните медали, като остава само на точка зад шампиона ЦДНВ (София). През 1952 спартаклии, водени от звездата си Добромир Ташков, стават вицешампиони за втори пореден път. В този период в състава има и други големи фигури като вратаря Георги Найденов. През 1953 „А“ група е увеличена на 16 отбора, но по регламент 6 от тях изпадат. Спартак е сред тях, тъй като завършва на 12-о място.

Две години по-късно клубът се завръща в „А“ група. Участва в елита два поредни сезона (1956 и 1957), като на втората година отново изпада. Този процес на нестабилност се повтаря също и в края на 50-те и началото на 60-те години. След 11-о място в „А“ група през сезон 1959/60 и 13-о място през 1960/61, тимът изкарва пак един сезон в „Б“ група.

През 1962 г. Спартак отново си осигурява място в елитното ни първенство, като вече разполага с доста солидно изграден състав. В него личат имената на футболисти като Добромир Жечев, Милко Гайдарски, Стоян Китов и Васил Митков. Отборът завършва на 5-о място през сезон 1962/63 и успява да се утвърди в „А“ група. През следващите две години в тима влизат още няколко солидни играчи като националът Иван Димитров, Георги Цветков, Михаил Гьонин, Йосиф Харалампиев. В три поредни сезона между 1965 г. и 1968 г. Спартак завършва на 4-то място в „А“ група.

Под ръководството на старши треньора Васил Спасов отборът печели и първия си трофей. През 1967/68 Спартак триумфира с националната купа. Във финала, игран на 6 юни 1968 г., спартаклии побеждават с 3:2 след продължения Берое (Стара Загора). След успеха отборът още повече е подсилен – от Септември (София) идва младият нападател Павел Панов.

Само няколко месеца по-късно обаче всичко за Спартак на практика приключва. С решение на Централния комитет на Българската комунистическа партия на 22 януари 1969 г. клубът е обединен с Левски (София) под името ДФС Левски Спартак. Спартак (София) реално престава да съществува.

След демократичните промени 
След 1990 г. Спартак е възстановен и от 2000 г. играе в Югозападната „В“ група. През сезоните 2002/03, 2003/04 и 2005/06 г. завършва на три пъти на 8-о място в групата. От 2005 г. се нарича „Левски-Спартак“. Играе мачовете си на стадион „Раковски“ (с капацитет за 5000 зрители) в квартал „Иван Вазов“.

През 2007 се обединява с Локомотив-101 (София). През сезон 2007/08 се отделя от „Локомотив-101“ (София) и участва в „А“ ОФГ-София – Юг като играе мачовете си в кв. „Младост“. През 2008/09 г. започва, но не успява да завърши сезона и след X кръг е изваден от групата заради системно неявяване на мачовете.

През 2018г клубът е възстановен от екипа на Академия Бойко Величков, но само като ДЮШ. Почетен президент е легендата на клуба Добромир Жечев. Развива дейност на родния си ст. Раковски. Заради участието на конгрес на БФС през март 2022г, клубът е изваден от първенствата на БФС, като участва само в турнири.

Успехи 
 Носител на Националната купа (1968)
 Вицешампион на България (1951, 1952)
 Финалист за Националната купа (1952, 1967)
 3 място в Републиканското първенство (1947)

Известни футболисти 
 Борис Апостолов
 Добромир Жечев – рекордьор с 216 мача
 Стоян Китов
 Георги Цветков
 Васил Митков (Шопа) – рекордьор с 48 гола
 Милко Гайдарски
 Петър Станков
 Иван Стоянов (Типеца)
 Михаил Гьонин
 Павел Панов
 Димитър Ненчев
 Трендафил Станков
 Димитър Андонов
 Стефан Никушев
 Апостол Соколов
 Никола Миланов
 Иван Йосифов
 Драган Георгиев
 Станислав Ладжов
 Йоско Харалампиев
 Иван Димитров
 Васил Таков

Източници

Външни препратки 
 Форум на Спартак (София)

Спартак
Основани в България през 1947 година